Yritysverotuksen kehittämistyöryhmä 2005

Asettaminen	
	Valtiovarainministeriö on tänään asettanut  yritysverotuksen kehittämistyöryhmä 2005:n.	

Toimikausi	
	23.5.2005 - 15.12.2005  	

Tausta	
	Kirjanpitolakia on muutettu siten, että kirjanpitovelvolliset saavat tietyin edellytyksin laatia tilinpäätöksensä kansainvälisiä tilinpäätösstandardeja (IAS- ja IFRS-standardeja) noudattaen. Lisäksi kaikki kirjanpitovelvolliset saavat arvostaa tilinpäätöksessä rahoitusvälineet käypään arvoon.

Osakeyhtiölaista on valmisteilla kokonaisuudistus. Uudistus muuttaisi ehdotuksen mukaan muun muassa varojenjakoa koskevia säännöksiä siten, että erilaiset varojen jakamiseen liittyvät toimenpidevaihtoehdot ovat aiempaa helpommin käytettävissä. Käypään arvoon arvostamisesta aiheutuvien realisoitumattomien voittovarojen jakaminen osinkona tuli mahdolliseksi jo kirjanpitolain muutoksen yhteydessä tehdyn linjauksen myötä.

Vuoden 2005 alusta voimaan tulleessa yritysverouudistuksessa muutettiin myös osinkoverotusta. Yhtiöveron hyvitysjärjestelmästä luovuttiin ja yhtiöiden täydennysverovelvollisuus, jolla varmistettiin osingon verotuksen toteutuminen yhtiön tasolla, poistui. Osinkojen verotuksessa siirryttiin osittain kahdenkertaiseen verotukseen kuitenkin siten, että omistajayrittäjän saamat osingot ovat merkittävältä osin verovapaita. Lisäksi osakeyhtiöiden käyttöomaisuusosakkeiden luovutusvoitot säädettiin tietyin edellytyksin verovapaiksi.	

Tehtävä	
	Työryhmän tehtävänä on arvioida, mitä muutostarpeita edellä mainitusta kehityksestä tilinpäätös- ja osakeyhtiölakisääntelyn alalla aiheutuu yritysverotuksessa seuraaviin alueisiin:
- verotuksen ja kirjanpidon suhde
- verotuksen poistojärjestelmään kohdistuvat muutospaineet
- realisoitumattomien arvonnousujen ja -alennusten kohtelu verotuksessa
- erilaisten varojenjakotapojen johdonmukainen verokohtelu.

Työryhmän tulee ottaa huomioon kansainvälinen, erityisesti Euroopan Unionin alueella tapahtuva kehitys toimeksiannon piiriin kuuluvissa asioissa. Työryhmän tulee ottaa huomioon myös tulovarotukselle asetettu tuottotavoite sekä hallinnolliset näkökohdat.

Työryhmän tulee kuulla työskentelyn kuluessa asiantuntijoina Elinkeinoelämän keskusliittoa, Suomen Yrittäjiä ja Keskuskauppakamaria sekä muita tahoja tarpeen mukaan.

Organisointi	
		Puheenjohtaja Lasse Arvela, osastopäällikkö, ylijohtaja, valtiovarainministeriö 	
		Jäsenet:	
		Tarja Jääskeläinen, hallitusneuvos, valtiovarainministeriö 	
		Matti Halén, hallitusneuvos, valtiovarainministeriö 	
		Terhi Järvikare, neuvotteleva virkamies, valtiovarainministeriö 	
		Virpi Virkkunen, tilinpäätösasiantuntija, Rahoitustarkastus 	
		Sirpa-Liisa Venesjärvi, johtava veroasiantuntija, OTK, Konserniverokeskus 	
		Kari S. Tikka, professori, Helsingin yliopisto 	
		Heikki Niskakangas, professori, Helsingin Kauppakorkeakoulu 	
		Jukka Mähönen, professori, Turun yliopisto 	
			
		Sihteeri:	
		Työryhmän sihteerinä toimii Terhi Järvikare

Työryhmä voi tarvittaessa ottaa asiantuntijoita ja toisen sihteerin työskentelyn kuluessa.	

Kustannukset ja rahoitus
	
	Momentilta 28.01.21	

	Valtiovarainministeri	Antti Kalliomäki	

	Valtiosihteeri kansliapäällikkönä	Raimo Sailas	

JAKELU	
	puheenjohtaja ja jäsenet	

TIEDOKSI	
	toinen valtiovarainministeri Wideroos
valtiosihteeri Rauhio
alivaltiosihteeri Hetemäki
alivaltiosihteeri Turunen
valtiovarainministeriön osastot